બપોર ઢળ્યે મામદ બાપુની ડેલીએ પહોંચ્યો ત્યારે બાપુ તકિયાને અઢેલી કોઈ સુખદ ઘડી વાગોળતા હોય તેમ આંખો મીંચી બેઠા હતા. ચાલીશી વટાવી ચૂકેલા બાપુ ત્રીસ-પાત્રીસના હોય તેવા દેખાતા હતા. કાળા વાળ, તલવારકત મૂછો, ગોરો વાન, સોનેરી ચશ્માંમાં બાપુ હજીય સોહામણા દેખાતા હતાં. મામદે ડેલીમાં પગ મૂક્યો કે બાપુની આંખ ખૂલી ગઈ. મામદને જોઇને જ બાપુ મલકી પડ્યા. બાપુનો મલકાત જોઈ મામદને ચાનક ચડી. તેનો ઉત્સાહ બેવડાયો. બાપુની સામે જ એ બેસી પડ્યો.